Συνέλευση Ίσης Εκπροσώπησης της Σύμβασης που συνάφθηκε μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Ένωσης (ΑΚΕ-ΕΕ) - Εγκριθέντα ψηφίσματα για το Διεθνές Ποινικό Δικαστήριο για τη Ρουάντα (ΑΚΕ-ΕΕ 2099/97/τελ.)

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στις Βρυξέλλες από τις 17 έως τις 20 Μαρτίου 1997,

Α δεδομένου ότι από της συστάσεώς του το Διεθνές Ποινικό Δικαστήριο για τη Ρουάντα αντιμετώπισε σοβαρές δυσχέρειες οικονομικής, διοικητικής και λογιστικής υφής, οι οποίες παρεμπόδισαν την έναρξη των εργασιών του,

Β. παρατηρώντας ότι, ως αποτέλεσμα των ανωτέρω, η πρώτη δίκη άρχισε μόλις στις 9 Ιανουαρίου 1997, ενώ το Δικαστήριο δημιουργήθηκε με το Ψήφισμα του Συμβουλίου Ασφάλειας του ΟΗΕ στις 8 Νοεμβρίου 1994,

Γ. λυπούμενη για τους άκρως ανεπαρκείς πόρους που τέθηκαν στη διάθεση του Δικαστηρίου προς διεκπεραίωση των καθηκόντων του και για την ασυνέπεια ορισμένων διατάξεων που διέπουν τη λειτουργία του,

Δ. τονίζοντας ιδιαίτερα ότι ο Γενικός Εισαγγελέας του Διεθνούς Ποινικού Δικαστηρίου για τη Ρουάντα και ο Αντεισαγγελέας έχουν αντίστοιχα τη βάση τους στη Χάγη και στο Κιγκάλι, ενώ οι υπόλοιπες υπηρεσίες του Δικαστηρίου βρίσκονται στην Αρούσα,

Ε. δεδομένου ότι η αποκέντρωση αποτελεί έναν από τους παράγοντες που υπονομεύουν σοβαρά την αποτελεσματικότητα των εργασιών του ad hoc Ποινικού Δικαστηρίου για τη Ρουάντα, ενώ το Δικαστήριο της Χάγης χαίρει ευνοϊκότερων συνθηκών εργασίας,

ΣΤ. λαμβάνοντας υπόψη την απόφαση του Γενικού Γραμματέα των ΗΕ στις αρχές Μαΐου για την αποδοχή των παραιτήσεων του Γραμματέα και του Αντεισαγγελέα, τους οποίους βάρυναν υποψίες για σοβαρά διαχειριστικά σφάλματα,

Ζ. υπενθυμίζοντας όμως ότι οι δικαστές ουδόλως εμπλέκονται και ότι έχουν ξεκινήσει πολλές διαδικασίες,

Η. δεδομένου ότι τα προβλήματα αυτά δεν μπορούν να θέσουν υπό αμφισβήτηση την αρχή της διεθνούς δικαιοδοσίας προς εκδίκαση των ενόχων γενοκτονίας, όπως η διαπραχθείσα στη Ρουάντα το 1994,

Θ. υπενθυμίζοντας ότι η συνεργασία των κρατών, σε όλους τους τομείς (οικονομικές συνεισφορές, συλλογή αποδείξεων, σύλληψη υπόπτων για τη γενοκτονία κ.λπ.), είναι ζωτικής σημασίας για την επιτυχία της αποστολής του ad hoc Δικαστηρίου,

Ι. έχοντας υπόψη την πρόοδο που έχει επιτευχθεί όσον αφορά στη σύσταση ενός Διεθνούς Ποινικού Δικαστηρίου και την απόφαση της Γενικής Συνέλευσης των ΗΕ για τη σύγκληση Διπλωματικής Διάσκεψης το 1998 προς σύσταση του Δικαστηρίου αυτού,

1. καλεί τα Ηνωμένα Έθνη να καταβάλλουν κάθε δυνατή προσπάθεια ούτως ώστε να παράσχουν όσο το δυνατό συντομότερα και πληρέστερα σ`αυτό το ad hoc Διεθνές Ποινικό Δικαστήριο τα μέσα για την επιτυχή ολοκλήρωση της αποστολής του 7

2. καλεί όλα τα κράτη μέλη της ΕΕ και όλες τις χώρες ΑΚΕ να συνεργαστούν πλήρως με το ad hoc Ποινικό Δικαστήριο για τη Ρουάντα, ιδίως συνεισφέροντας οικονομικά για τη λειτουργία του και εγκρίνοντας την απαραίτητη εσωτερική νομοθεσία 7

3. επαναδιατυπώνει την υποστήριξή της προς τις αρχές επί των οποίων βασίζεται το ad hoc Δικαστήριο, οι οποίες δεν μπορούν να αμφισβητηθούν 7

4. πιστεύει ότι οι δυσχέρειες που αντιμετωπίστηκαν κατά τη λειτουργία του ad hoc Δικαστηρίου καταδεικνύουν την επείγουσα ανάγκη σύστασης, το συντομότερο δυνατό, ενός Μόνιμου Διεθνούς Ποινικού Δικαστηρίου 7

5. καλεί, συνεπώς, τα συμβεβλημένα στη Σύμβαση Λομέ κράτη να συνεχίσουν να υποστηρίζουν, στα πλαίσια του ΟΗΕ, μία κοινή θέση για την ανάγκη σύστασης του Μόνιμου Διεθνούς Ποινικού Δικαστηρίου, το αργότερο το 1998 7

6. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή και στο Γενικό Γραμματέα του ΟΗΕ.